DOI: 10.14457/tu.the.2016.1075
title: การศึกษาต้นทุน ผลประโยชน์ เศรษฐกิจสีเขียว: กรณีศึกษากฎหมาย green building ในประเทศไทย

description: การศึกษาต้นทุน ผลประโยชน์เศรษฐกิจสีเขียว กรณีศึกษากฎหมาย Green Building ในประเทศไทย มีวัตถุประสงค์เพื่อศึกษาการประเมินความคุ้มค่าจากการลงทุนในโครงการโดยการปฏิบัติตามกฎหมาย กฎกระทรวงกำหนดประเภทหรือขนาดของอาคาร มาตรฐานหลักเกณฑ์และวิธีในการออกแบบเพื่อการอนุรักษ์พลังงาน พ.ศ.2552 ตามมาตรา19 แห่งพระราชบัญญัติการส่งเสริมการอนุรักษ์พลังงาน พ.ศ.2535(แก้ไขพ.ศ.2550) ในการวิจัยใช้การออกแบบอาคารขนาด 5000 ตารางเมตร พิจารณาเลือกใช้วัสดุทั่วไป สำหรับอาคารทั่วไป และพิจารณาเลือกใช้วัสดุ ก่อสร้างที่มีประสิทธิภาพประหยัดพลังงานและสิ่งแวดล้อม สำหรับอาคารกฎหมาย ขอบเขตเกณฑ์ของระบบที่ใช้พิจารณาคือ ระบบกรอบอาคาร ระบบแสงสว่าง ระบบปรับอากาศ ระบบพลังงานหมุนเวียน โดยใช้วิธีหาค่าด้านวิศวกรรมด้วยโปรแกรม Building Energy Code(BEC) ของกระทรวงพลังงาน และประเมินทางเศรษฐศาสตร์ด้วยวิธีการคำนวณต้นทุน ผลประโยชน์ Cost Benefit Analysis(CBA) กำหนดให้อายุโครงการเท่ากับ 25 ปีและใช้อัตราคิดลดที่ 7% โดยศึกษาในกรณีรวมต้นทุนมลพิษสิ่งแวดล้อม และกรณีไม่รวมต้นทุนมลพิษสิ่งแวดล้อม เปรียบเทียบกันระหว่างอาคารทั่วไป กับอาคารกฎหมายที่มีการผลิตไฟฟ้าจากเซลล์แสงอาทิตย์ที่ประสิทธิภาพ 12% และ 19% ที่ปฏิบัติตามกฎหมาย ผลการศึกษา พบว่า 1.) กรณีเปรียบเทียบ อาคารทั่วไป และ อาคารกฎหมาย กรณีไม่รวมต้นทุนมลพิษ ที่เซลล์แสงอาทิตย์มีประสิทธิภาพPV19% ทั้งการเปลี่ยนหลอด LED ทุก 25 ปีและ 5 ปี ให้ผลประโยชน์สูงสุด มูลค่าปัจจุบันสุทธิ (NPV) มีค่าเป็นบวก (+) เท่ากับ 10,900,434.15 และ 9,511,996.05 ตามลำดับ อัตราผลตอบแทนภายใน (IRR) 35.09% และ 33.12% ตามลำดับ ระยะเวลาคืนทุน (PBP) เท่ากับ 2.95 ปี 2.) กรณีเปรียบเทียบ อาคารทั่วไป และ อาคารกฎหมาย กรณีรวมต้นทุนมลพิษ ที่เซลล์แสงอาทิตย์19% มีการเปลี่ยนหลอดไฟ LED ทุก 25 ปีและ 5 ปี ให้ผลประโยชน์สูงสุด โดยมูลค่าปัจจุบันสุทธิ (NPV) มีค่าเป็นบวก (+) เท่ากับ 17,001,790.68 และ 15,613,352.57 ตามลำดับ อัตราผลตอบแทนภายใน (IRR) 50.28% และ 48.84% ระยะเวลาคืนทุน (PBP) เท่ากับ 2.02 ปีจากผลการศึกษา ในทุกกรณีเป็นไปในทิศทางเดียวกัน คือ ปริมาณพลังงานไฟฟ้าที่ใช้ลดลงทำให้ปริมาณการปล่อยก๊าซเรือนกระจก ก๊าซคาร์บอนไดออกไซด์ CO2 มีปริมาณที่ลดลงอย่างมาก การประเมินการลงทุนเพิ่มในปีแรกอาคารกฎหมายมีต้นทุนวัสดุรวมค่าติดตั้ง แต่เมื่อพิจารณาในระยะยาวตลอดอายุโครงการแล้ว ค่า NPV เป็นบวก(+), ค่า IRR &gt;r หรืออัตราผลตอบแทนมีค่ามากกว่าอัตราดอกเบี้ยสินเชื่อเงินกู้ ระยะเวลาคืนทุนสั้น จึงคุ้มค่าแก่การลงทุน เพราะมีต้นทุนการเงินน้อยกว่าผลตอบแทนที่ผู้ลงทุนและสังคมได้รับผลประโยชน์ในระยะยาว การศึกษาต้นทุน ผลประโยชน์ฯ ฉบับนี้ยังพบปัญหาและข้อเสนอแนะ อาทิ การใช้กฎหมายอย่างจริงจังมีประสิทธิภาพ การส่งเสริม สนับสนุนการลงทุนด้วยวัสดุอุปกรณ์ที่อนุรักษ์พลังงานและสิ่งแวดล้อม, วิทยาศาสตร์และเทคโนโลยี ของนวัตกรรมการผลิตเซลล์แสงอาทิตย์จากแร่ควอตซ์(Quartz)ที่ไทยมีทรัพยากรอยู่ วัสดุอุปกรณ์รวมทั้งกระบวนการผลิตตลอดห่วงโซ่อสังหาริมทรัพย์และส่วนเกี่ยวข้อง ซึ่งเป็นอีกภาคอุตสาหกรรมที่สร้างงานสร้างรายได้ และเป็นภาคส่วนพลังงานที่ก่อมลพิษมากเช่นกัน , การพัฒนาและปรับปรุงกระบวนการต่างๆในชีวิตประจำวัน การทำงาน รวมถึงห่วงโซ่อุปทานส่วนบุคคล , เกณฑ์การคำนวณต้นทุนมลพิษสิ่งแวดล้อมที่เป็นมาตรฐาน เผยแพร่ให้เห็นภาพเป็นรูป ตัวเลข ตัวเงินเข้าใจได้ง่ายสร้างความตระหนักถึงปัญหาที่ทุกคนมีส่วนร่วม , การปล่อยก๊าซเรือนกระจกมากเกินเกณฑ์กับการแก้ไขปัญหาด้วยระบบตลาดคาร์บอน รวมทั้งการบริหารจัดการเม็ดเงินที่ไหลกลับเข้าระบบจากการมีตลาดเครดิตคาร์บอน เพื่อแก้ไขปัญหาสิ่งแวดล้อมของสังคมร่วมกัน โดยทั้งผู้ผลิต ผู้ซื้อ ผู้ขาย และทุกภาคส่วนมีแรงจูงใจการดำเนินการ